নুকাস শিল্পকলা জাদুঘর (উজবেকিস্তান)

নুকাস শিল্পকলা জাদুঘর বা মিউজিয়াম অব আর্ট (উজবেক: I.V.Savitskiy nomidagi Qoraqalpogʻiston davlat sanʼat muzeyi) উজবেকিস্তানের কারাকালপাকস্তানের নুকাসে অবস্থিত।জাদুঘরটি বিশ্বের দ্বিতীয় বৃহত্তম রুশ আভঁ-গার্দ শিল্পকর্মের সংগ্রহের পাশাপাশি পুরাকীর্তি এবং কারাকালপাক লোকশিল্পের গ্যালারির সংগ্রহশালা। এই জাদুঘরের সংগ্রহে মোট ৮২,০০০ টিরও বেশি আইটেম রয়েছে। দ্য গার্ডিয়ান জাদুঘরটিকে উজবেকিস্তানের লুভর হিসেবে আখ্যায়িত করেছে। ইতিহাস ১৯৬৬ সালে ইগর সাভিৎস্কির উদ্যোগে নুকাস শিল্পকলা জাদুঘর প্রতিষ্ঠিত হয়েছিল এবং তিনিই এই জাদুঘরের প্রথম কিউরেটর হিসেবে দায়িত্ব পালন করেছেন। প্রাথমদিকে জাদুঘরটি কারাকালপাকস্তান থেকে প্রাপ্ত প্রত্নতাত্ত্বিক নিদর্শন (যার মধ্যে খোরেজম দুর্গের নিদর্শনও ছিল) ধ্রুপদী পুরাকীর্তির প্রতিলিপি এবং কারাকালপাকস্তানের লোকশিল্পকে প্রদর্শন করতো। প্রদর্শিত বেশিরভাগ জিনিস প্রথম কিউরেটর ইগর সাভিৎস্কি ব্যক্তিগতভাবে সংগ্রহ করা। সাভিৎস্কি পরবর্তী প্রজন্মের কারাকালপাক শিল্পীদের অনুপ্রাণিত করতে চেয়েছিলেন এবং তিনি আধুনিক মধ্য এশীয় শিল্পীদের কাজ সংগ্রহ করেন। তিনি রাশিয়ান শিল্পীদের শিল্পকর্মও কিনেছিলেন যারা মধ্য এশিয়ায় ছবি এঁকেছিলেন বা মধ্য এশিয়ার শিল্পকর্মের দ্বারা প্রভাবিত হয়েছিলেন এমন শিল্পী কনস্ট্রাকটিভিজম, কিউবিজম, ফিউচারিজম এবং নিও-প্রিমিটিভিজমের কাজও অন্তর্ভুক্ত ছিল যা ১৯৩০ এর দশকে স্তালিন দ্বারা নিষিদ্ধ করা হয়েছিল এবং শিল্পের অবক্ষয়ী রূপ হিসাবে বিবেচিত হতো। কারাকালপাক কর্তৃপক্ষের সাভিৎস্কি কী সংগ্রহ করছিলেন সে সম্পর্কে "কিছুটা ধারণা" ছিল, কিন্তু তারা কিউরেটর হিসেবে তার কাজে বাধা দেননি। সাভিৎস্কির সংগ্রহ করা শিল্পকর্মের বিশাল অংশ জাদুঘরে সোভিয়েত আমলে কখনও প্রদর্শিত হয়নি। তার মৃত্যুর এক বছর পর ১৯৮৫ সালে পেরেস্ত্রোইকা এবং তারপরে ১৯৯১ সালে উজবেকিস্তানের স্বাধীনতার পরেই তার সংগ্রহের প্রদর্শন এর গুরুত্ব উপলব্ধি করা হয়েছিল। ২০০৩ সালে নুকাস জাদুঘর বা মিউজিয়াম অফ আর্টের জন্য একটি নতুন ভবন নির্মাণ করা হয়েছিল এবং তারপর দুটি অতিরিক্ত ভবন দিয়ে স্থানটি সম্প্রসারিত করা হয়েছে। আভঁ-গার্দ শিল্প নুকাস শিল্পকলা জাদুঘরের আভঁ-গার্দ শিল্প-সংগ্রহ বিশ্বের অন্যতম সেরা এবং আকারের দিক থেকে রাশিয়ার সেন্ট পিটার্সবার্গের মিউজিয়ামের পরেই এর স্থান। জাদুঘরটিতে সব মিলিয়ে প্রায় ১০,০০০ আভঁ-গার্দ শিল্পকর্ম রয়েছে যার মধ্যে চিত্রকর্ম, প্রিন্ট, ভাস্কর্য এবং গ্রাফিক্স অন্তর্ভুক্ত। নুকাস শিল্পকলা জাদুঘরে আলেকজান্ডার ভলকভের প্রায় ১০০টি চিত্রকর্ম রয়েছে যা বিশ্বের অন্য যেকোনো জাদুঘরের তুলনায় বেশি। উজবেক আভঁ-গার্দের জনক হিসেবে বিবেচিত ভলকভ কিউবিজম এবং কনস্ট্রাকটিভিজম নিয়ে পরীক্ষা-নিরীক্ষা করেছিলেন। এসব চিত্রকর্মগুলির মধ্যে কেবল একটিই নিলামে ২ মিলিয়ন ইউরো পর্যন্ত দামে বিক্রি হয়েছিল। জাদুঘরে তারাসভের ১,০০০টি চিত্রকর্ম, স্কেচ এবং অসমাপ্ত কাজ এবং স্তাভরোভস্কির ৪০০টি চিত্রকর্ম ও ১,৬০০টি গ্রাফিক্স রয়েছে। সোভিয়েত ইউনিয়নের গণশিল্পী উরাল তানসিকবায়েভের কাজও এখানে সুন্দরভাবে প্রদর্শিত হয়েছে। তিনি ফভিজম এবং ফরাসি এক্সপ্রেশনিজমে আগ্রহী ছিলেন তবে তিনি একজন যুদ্ধকালীন শিল্পীও ছিলেন এবং ব্যালে নৃত্যের জন্য নকশা তৈরি করেছিলেন। ভ্লাদিমির লাইসেঙ্কোর একমাত্র পরিচিত শিল্পকর্মগুলো জাদুঘরের মালিকানাধীন এবং সেখানেই প্রদর্শিত হচ্ছে। নুকাস শিল্পকলা জাদুঘরে যাদের কাজ প্রদর্শিত হচ্ছে তাদের মধ্যে অনেক শিল্পীকেই স্তালিন নির্মূল করেছিলেন। নিকোলায়েভকে তার যৌনতার জন্য গ্রেপ্তার করা হয়েছিল, কুরজিনকে সোভিয়েত-বিরোধী প্রচারণার জন্য কারারুদ্ধ ও নির্বাসিত করা হয়েছিল এবং সলোকভকে একটি শ্রম শিবিরে অন্তরীণ করে রাখা হয়েছিল। লাইসেঙ্কোকে তার শিল্পের কারণে গ্রেপ্তার করে জীবনের বেশিরভাগ সময় একটি মানসিক হাসপাতালে রাখা হয়েছিল। তাদের কাজ ধ্বংস করে ফেলার কথা ছিল কিন্তু সাভিৎস্কি এর শৈল্পিক ও রাজনৈতিক গুরুত্ব বুঝতে পেরেছিলেন এবং এটি রক্ষা করা নিশ্চিত করেছিলেন। কিউরেটর রুশ চিত্রশিল্পী, প্রত্নতাত্ত্বিক এবং সংগ্রাহক ইগর সাভিৎস্কি ১৯৫০ সালে খোরেজম প্রত্নতাত্ত্বিক ও নৃতাত্ত্বিক অভিযানে অংশ নিতে প্রথম কারাকালপাকস্তান সফর করেন। পরে তিনি কারাকালপাকস্তানের রাজধানী নুকাসে চলে গিয়ে কারাকালপাক গহনা, কার্পেট, মুদ্রা, পোশাক এবং অন্যান্য প্রত্নবস্তুর একটি বিশাল সংগ্রহশালা গড়ে তোলেন। সাভিৎস্কি নুকাসে একটি রাষ্ট্রীয় জাদুঘর প্রতিষ্ঠার গুরুত্ব সম্পর্কে কারাকালপাক কর্তৃপক্ষকে বুঝান এবং এটি প্রতিষ্ঠার পর তাকে এর প্রথম কিউরেটর হিসেবে নিযুক্ত করা হয়। সাভিৎস্কিই জাদুঘরের অসাধারণ আভঁ-গার্দ শিল্প সংগ্রহ গড়ে তুলেছিলেন, নিষিদ্ধ শিল্পকর্ম সংগ্রহ করতে গিয়ে তিনি জীবন ও স্বাধীনতার ঝুঁকি নিয়েছিলেন। মারিনিকা বাবানাজারোভা ১৯৮৪ সালে সাভিৎস্কির স্থলাভিষিক্ত হয়ে নুকাস শিল্পকলা জাদুঘরের কিউরেটর হন। তিনি তাশখন্দ আর্ট ইনস্টিটিউট থেকে স্নাতক হন এবং লুভ্‌র ও ব্রিটিশ মিউজিয়ামেও প্রশিক্ষণ গ্রহণ করেন। তিনি ফ্রান্স, জার্মানি, রাশিয়া এবং মার্কিন যুক্তরাষ্ট্র সেইসাথে উজবেকিস্তানে ২০টিরও বেশি প্রদর্শনী করেছেন। তার প্রবন্ধগুলি পাঁচটি প্রদর্শনীর ক্যাটালগে স্থান পেয়েছে, যার মধ্যে সর্বাধিক বিক্রিত 'Avant-Garde Stopped on the Run' অন্তর্ভুক্ত। বাবানাজারোভাকে ২০১৫ সালে বিতর্কিতভাবে জাদুঘর থেকে বরখাস্ত করা হয় কিন্তু তিনি আর্ট অ্যান্ড কালচার ডেভেলপমেন্ট ফাউন্ডেশনের সাথে মতপার্থক্য মিটিয়ে ফেলেন এবং ২০১৯ সালে তিগ্রান মিকর্টিচেভকে পরিচালক পদে নিয়োগের জন্য তাদের প্যানেলে যুক্ত ছিলেন। গুলবাহার ইজেন্তায়েভা জাদুঘরের পরিচালক ও কিউরেটর হিসেবে মারিনিকা বাবানাজারোভার স্থলাভিষিক্ত হন। নুকাস শিল্পকলা জাদুঘরের বর্তমান পরিচালক এবং কিউরেটর হলেন তিগ্রান মিকর্টিচেভ, একজন রুশ প্রত্নতাত্ত্বিক এবং শিল্প ইতিহাসবিদ যিনি ইগর সাভিৎস্কিকে ব্যক্তিগতভাবে চিনতেন। তিনি পূর্বে মস্কোর মিউজিয়াম অফ ওরিয়েন্টাল আর্টের উপ-পরিচালক তারপর রোয়েরিখ মিউজিয়ামের পরিচালক হিসেবে দায়িত্ব পালন করেছেন। তিনি নিউ ইয়র্কের মেট্রোপলিটন মিউজিয়াম অফ আর্টে অ্যান্ড্রু ডব্লিউ. মেলন ফেলো হিসেবেও কাজ করেছেন। নুকাস জাদুঘরের সাথীরা ১৯৯০-এর দশকের গোড়ার দিকে তাশখন্দে একটি অনানুষ্ঠানিক গোষ্ঠী হিসাবে প্রতিষ্ঠিত হয় এবং পরে ২০০১ সালে কারাকালপাকস্তানে একটি (এনজিও) হিসাবে নিবন্ধিত হয়, ফ্রেন্ডস অফ নুকাস মিউজিয়াম (FONM) হলো উকিল এবং সমর্থকদের একটি ছোট নিবেদিত আন্তর্জাতিক নেটওয়ার্ক। ২০০৭ সালে এটি নেদারল্যান্ডসে অবস্থিত ফ্রেন্ডস অব নুকাস মিউজিয়াম ফাউন্ডেশন হিসাবে পুনর্গঠন করা হয়। তথ্যসূত্র বহিঃসংযোগ Website, via Wayback Machine Website of The Desert of Forbidden Art, documentary film about the Nukus Museum of Art ওয়েব্যাক মেশিনে আর্কাইভকৃত ২২ ফেব্রুয়ারি ২০২১ তারিখে